फेसबुक के लिए भविष्य में कड़ी चुनौती बन सकती है स्नेपचैट
2011 में स्टेनफोर्ड के छात्रों इवान स्पीगल और बॉबी मर्फी ने महसूस किया कि तस्वीरों का मूल्य बहुत कम समझा जाता है और इस तरफ किसी का ध्यान नहीं है। इसलिए उन्होंने, स्नेपचैट बनाया। यह एक एप है जिसमें भेजी गई इमेज एक बार देखे जाने के बाद गायब हो जाती है। स्नेपचैट का तर्क है, चूंकि फोटोग्राफी अब स्वतंत्र माध्यम है इसलिए यह स्मृति नहीं बल्कि संपर्क का माध्यम है। स्नेपचैट की मूल फर्म स्नेप पूरी तरह सोशल मीडिया कंपनी जैसी नहीं है। लाइक्स, कॉमेंट या फारवर्ड की बजाय उसका औजार ‘स्ट्रीक’ है। यह एक गिनती है कि आपने और एक अन्य व्यक्ति ने कितने दिन एक-दूसरे से निजी तौर पर संपर्क किया है। इसका आधार अंतरंगता है, लोकप्रियता नहीं। जैसा कि नाम से जाहिर है, स्नेपचैट दृश्य की टेक्सटिंग के लिए एक उपयोगी कंपनी है।
कुछ दिन पहले स्नेपचैट के सीईओ स्पीगल ने मुझसे कहा कि स्मार्टफोन ने इंटरनेट का स्थान ले लिया है और अब वे पता लगाना चाहते हैं कि स्मार्टफोन की जगह कौन लेने वाला है। सिलिकॉन वैली में कई लोग इसका पता लगाने में जुटे हैं। फेसबुक के मार्क जकरबर्ग सोचते हैं, इसका जवाब वर्चुएल रियलिटी है, एमेजॉन के जेफ बेजोस आवाज की पहचान पर दांव लगा रहे हैं। स्पीगल कैमरे पर विश्वास करते हैं।
इस विश्वास की परीक्षा होने जा रही है क्योंकि स्नेप ने आईपीओ के जरिए न्यूयॉर्क स्टॉक एक्सचेंज की ओर कदम बढ़ा दिए हैं। पिछले वर्ष 3440 करोड़ रुपए का घाटा उठाने वाली स्नेप की कीमत 6950 अरब रुपए आंका जाना कंपनी के लिए उल्लेखनीय है। सर्वे एजेन्सी नीलसन के अनुसार 18 से 34 वर्ष की आयु के आधे से अधिक लोग स्नेपचैट का उपयोग करते हैं।
स्नेपचैट का उपयोग वयस्क भी करने लगे हैं। कंपनी का कहना है, एप का उपयोग 15 करोड़ 80 लाख व्यक्ति प्रतिदिन करते हैं। हालांकि, कुछ समय से उसकी वृद्धि दर धीमी पड़ी है। स्नेपचैट अपने यूजरों को गायब होने वाले मैसेज पर इतना कड़ा नियंत्रण देता है कि वे कमजोर फोटो या वीडियो लेकर भी सुरक्षित महसूस करते हैं। वे इसके बाद सबसे ऊपर टेक्स्ट के रूप में सूचनाएं रख सकते हैं। जब स्नेपचैट पहले लॉन्च हुआ तब वयस्कों ने अनुमान लगाया कि यह किशोरों के लिए नग्न फोटो भेजने का एक रास्ता होगा। लेकिन, स्पीगल ने समझा कि किशोर अपनी बात कहने के लिए सुरक्षित तरीका चाहते हैं।
सैन डिएगो राज्य में मनोविज्ञान के प्रोफेसर जीन ट्वेंगे का कहना है,‘किशोर वय के लोग सुरक्षा को लेकर बहुत चिंतित रहते हैं। वे जानते हैं, यदि स्नेपचैट पर अजीब चेहरा बनाएंगे तो वह गायब हो जाएगा। स्थायी नहीं होगा इसलिए स्कूल में कोई उस पर ट्रोल नहीं करेगा’। स्नेपचैट में पैसा लगाने वाली वेंचर कैपिटल फर्म जनरल केटालिस्ट के मैनेजिंग डायरेक्टर हेमंत तनेजा कहते हैं, ‘फेसबुक को पूरी तरह खुला रखने से अराजकता फैली है। स्नेपचैट प्राइवेसी से जुड़ी है’।
स्नेपचैट के साथ प्राइवेसी केवल इसलिए नहीं है कि मैसेज गायब हो जाते हैं। अन्य कंपनियां भी पहले ऐसा कर चुकी हैं। उसमें मैसेज इंटरनेट से ही विदा हो जाते हैं। यदि आप जानना नहीं चाहते कि डोनाल्ड ट्रम्प या किसी अन्य ने पांच मिनट पहले क्या कहा है तब भी टि्वटर या फेसबुक पर कोई आपको यह बता देगा। स्नेपचैट ट्रॉलिंग के मामले में सबसे सुरक्षित ऑनलाइन प्लेटफॉर्म है। अब फेसबुक की सीमाएं सामने आने लगी हैं। बजफीड के डिप्टी न्यूज डायरेक्टर रायन ब्रोडरिक कहते हैं, ‘फेसबुक के न्यूजफीड पर आप अचानक अपने दो रिश्तेदारों को लड़ते हुए पाएंगे। यह न केवल आपके मित्रों बल्कि मित्रों के मित्रों तक पहुंच जाएगा। यदि फेसबुक ने स्नेपचैट से आगे रहने के लिए कुछ नया नहीं किया तो लोग फेसबुक का उपयोग करेंगे पर उसकी चिंता नहीं करेंगे’।
संदेशों को फारवर्ड या वायरल करने का मैकेनिज्म ना होने के कारण स्नेपचैट यूट्यूब, इंस्टाग्राम या टि्वटर के समान प्रसिद्धि और धन कमाने का साधन नहीं है। उसके साथ वास्तव में पैसे की समस्या है। कई सीमाओं के बावजूद अनेक विज्ञापनदाता स्नेप के साथ काम करने के इच्छुक हैं। पिछले वर्ष 75% विज्ञापन फेसबुक या गूगल पर गए। स्नेपचैट ने अपने डिस्कवर सेक्शन में विज्ञापन शुरू किए हैं। इसके लिए मीडिया कंपनियां छोटे वीडियो बना रही हैं।
न्यूयॉर्क स्टॉक एक्सचेंज में स्नेपचैट का आईपीओ लॉन्च करते कंपनी के संस्थापक इवान स्पीगल (बीच में) और बाबी मर्फी (बाएं)
फेसबुक का ऑफर ठुकराया
2013 में स्नेपचैट ने फेसबुक को इतना प्रभावित किया कि उसने 23 वर्षीय स्पीगल को कंपनी खरीदने के लिए 200 अरब रुपए नगद का ऑफर दे दिया था। स्पीगल ने ऑफर ठुकरा दिया था। फेसबुक ने कई बार स्नेपचैट की नकल करने का प्रयास किया है। उसने 2012 में पोक नामक एप बनाया जो चल नहीं सका। 2014 में स्लिंगशॉट एप का भी यही हाल हुआ। फेसबुक की सहयोगी इंस्टाग्राम ने 2014 में 24 घंटे में गायब होने वाला स्टोरी सेक्शन शुरू किया है।
1 मार्च को आए आईपीओ में स्नेपचैट ने अपने शेयर का मूल्य 17 डॉलर(1136 रु.) रखकर 3.4 अरब (227 अरब रु.)डॉलर जुटाए। स्नेप का कुल मूल्य 24 अरब डॉलर(1603 अरब रु.) आंका गया है। स्नेप पहला अमेरिकी आईपीओ है जिसमें शेयरधारकों को वोटिंग का अधिकार नहीं है। यह फेसबुक की एकतरफा इक्विटी संरचना की अति पुनरावृत्ति है। इसके तहत संस्थापक मार्क जकरबर्ग को एक शेयरहोल्डर के वोट पर दस वोट मिले हैं। मृत्यु के नौ माह बाद भी स्नेप के संस्थापकों का कंपनी पर नियंत्रण रहेगा। स्नेप के शेयरहोल्डर कंपनी के बोर्ड में किसी को नामजद नहीं कर सकेंगे, हटा नहीं सकेंगे या कंपनी के अधिग्रहण को रोक नहीं पाएंगे।
मृत्यु के नौ माह बाद भी मालिकों का नियंत्रण बना रहेगा
hin_Deva hin_Deva hin_Deva hin_Deva hin_Deva hin_Deva hin_Deva hin_Deva mag_Deva mar_Deva hin_Deva hin_Deva hin_Deva